钦定古今图书集成/明伦汇编/官常典/第521卷 > 石抹也先
## 钦定古今图书集成/明伦汇编/官常典/第521卷 > 石抹也先

按《元史》本传：“石抹也先者，辽人也。其先尝从萧后举
族入突厥，及后还而族留至辽，为述律氏，号称后族。
辽亡，改述律氏为石抹氏。其祖库烈儿，誓不食金禄，
率部落远徙，年九十，夜得疾，命家人候日出则以报，
及旦，沐浴拜日而卒。父脱罗毕察儿，亦不仕，有子五
人。也先，其仲子也，年十岁，从其父问宗国之所以亡”，
即大愤曰：“儿能复之。”及长，勇力过人，善骑射，多智略，
豪服诸部。金人闻其名，征为奚部长。即让其兄赡德
纳曰：“兄姑受之，为保宗族计。”遂深自藏匿，居北野山，
射狐鼠而食。闻太祖起朔方，匹马来归，首言东京为
金开基之地，荡其根本，中原可传檄而定也。太祖悦，
命从太师国王《木华𥟖》取东京师，过临潢，次高州，木
华黎令也先率千骑为先锋。也先曰：“兵贵奇胜，何以
多为？”谍知金人新易东京留守将至，也先独与数骑
邀而杀之，怀其所受诰命。至东京，谓守门者曰：“我新
留守也。”入据府中，问吏：“列兵于城何谓？”吏以边备对。
也先曰：“吾自朝廷来，中外晏然，奈何欲陈兵以动摇
人心乎！”即命撤守备，曰：“寇至在我，无劳尔辈。”是夜下
令易置其将佐部伍。三日，《木华黎》至。入东京，不费一
矢，得地数千里，户十万八千，兵十万，资粮器械山积。
降守臣寅《荅虎》等四十七人，定城邑三十二。金人丧
其根本之地，始议迁河南。岁乙亥，移师围北京，城久
不下，及城破，将屠之，也先曰：“王师拯人水火，彼既降
而复屠之，则未下者人将死守，天下何时定乎！”因以
上闻，赦之。授御史大夫，领北京达鲁花赤。时石天应与豪酋数十据兴中府，也先分兵降之，奏以为兴中
尹。又命也先副脱忽阑阇里必，监张鲸等军，征燕南
未下州郡。至平州，鲸称疾不进，也先执鲸送行在所。
帝责之曰：“朕何负汝？”鲸对曰：“臣实病，非敢叛。”帝曰：“今
呼汝弟致为质，当活汝。”鲸诺而宵遁，也先追戮之。致
已杀使者，应其兄矣。致既伏诛，也先籍其私养敢死
之士万二千人，号“黑军”者，上于朝，赐虎符，进上将军，
以御史大夫提控诸路元帅府事。举辽水之西，滦水
之东，悉以付之。后从国王木华黎攻蠡州北城，先登
中石死，时年四十一。